Návrh

Zákon

z ....... 2005

ktorým sa mení a dopĺňa zákon č. 244/2002 Z. z. o rozhodcovskom konaní

Národná rada Slovenskej republiky sa uzniesla na tomto zákone:

Čl. I

Zákon č. 244/2002 Z. z. o rozhodcovskom konaní sa mení a dopĺňa takto:

1. V poznámke pod čiarou k odkazu 4 sa citácia „§ 3 zákona č. 195/2000 Z. z. o telekomunikáciách“ nahrádza citáciou „§ 3 zákona č. 610/2003 Z. z. o elektronických komunikáciách v znení zákona č. 716/2004 Z. z. a zákona č. 69/2005 Z. z.“.

2. V poznámke pod čiarou k odkazu 5 sa citácia „ústavný zákon Národnej rady Slovenskej republiky č. 119/1995 Z. z. o zamedzení rozporu záujmov pri výkone funkcií ústavných činiteľov a vyšších štátnych funkcionárov“ nahrádza citáciou „ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov“.

3. V poznámke pod čiarou k odkazu 8 sa citácia „Nariadenie vlády Slovenskej republiky č. 100/1993 Z. z. o Obchodnom vestníku v znení nariadenia vlády Slovenskej republiky č. 50/1998 Z. z.“ nahrádza citáciou „Nariadenie vlády Slovenskej republiky č. 42/2004 Z. z. o Obchodnom vestníku v znení nariadenia vlády Slovenskej republiky č. 76/2005 Z. z.“.

4. V § 9 sa v odseku 4 v druhej vete slová „ods. 2“ nahrádzajú slovami „ods. 3“.

5. V § 12 ods. 3 písm. c) sa na konci pripájajú slová „a ich zmeny“.

6. V § 12 sa za odsek 3 vkladajú nové odseky 4 a 5, ktoré znejú:

„(4) Údaje podľa odseku 3 a ich zmeny, je zriaďovateľ stáleho rozhodcovského súdu povinný zverejniť do 30 dní od zriadenia stáleho rozhodcovského súdu alebo pobočky stáleho rozhodcovského súdu alebo od kedy ku zmenám údajov podľa odseku 3 došlo.

(5) Zriaďovateľ stáleho rozhodcovského súdu, ktorý povinnosť podľa odseku 3 písm. a), c) a d) v stanovenej lehote nesplní, nemôže uskutočňovať rozhodcovské konania a vydávať rozhodcovské rozhodnutia až do dňa zverejnenia údajov v Obchodnom vestníku. Zriaďovateľ stáleho rozhodcovského súdu, ktorý v stanovenej lehote nesplní povinnosť podľa odseku 3 písm. b), nemôže uskutočňovať rozhodcovské konania a vydávať rozhodcovské rozhodnutia v pobočke stáleho rozhodcovského súdu, ktorú zriadil.“

Doterajší odsek 4 sa označuje ako odsek 6.

7. Za § 12 sa vkladá § 12a, ktorý znie:

„§ 12a

(1) Ministerstvo spravodlivosti Slovenskej republiky (ďalej len ministerstvo) vedie na základe údajov zverejnených v Obchodnom vestníku zoznam stálych rozhodcovských súdov.

(2) Ministerstvo zapíše do zoznamu stálych rozhodcovských súdov zriaďovateľa, ktorý bol zverejnený v Obchodnom vestníku podľa § 12 odseku 3.

(3) Zoznam stálych rozhodcovských súdov ministerstvo zverejňuje na svojej internetovej stránke a štvrťročne publikuje v Obchodnom vestníku.“

8. V poznámke pod čiarou k odkazu 12 sa citácia „Zákon č. 36/1967 Zb. o znalcoch a tlmočníkoch v znení zákona č. 238/2000 Z. z.“ nahrádza citáciou „Zákon č. 382/2004 Z. z. o znalcoch, tlmočníkoch a prekladateľoch a o zmene a doplnení niektorých zákonov“.

9. Za § 54 sa vkladá § 54a, ktorý vrátane nadpisu znie:

„§ 54a

Prechodné ustanovenie účinné od 1. januára 2006

Do zoznamu stálych rozhodcovských súdov ministerstvo zapíše zriaďovateľov stálych rozhodcovských súdov, ktorí ku dňu účinnosti tohto zákona zverejnili údaje v Obchodnom vestníku v súlade s týmto zákonom.“.

Čl. II

Tento zákon nadobúda účinnosť 1. januára 2006.